Wen! Deel jou familieresep met Maroela MediaFoto ter illustrasie. (Foto: Mizanne Hattingh/Maroela Media) “Ons almal weet hoe lekker ons Afrikaanssprekendes kan kuier om kos. Kos is so ’n ryk deel van ons kultuur en geskiedenis. Ons het besluit dat dit tyd is vir ’n regte, egte Maroela Media-glansresepteboek in volkleur.” Só sê Susan Lombaard, die uitvoerende hoof van Maroela Media, oor die plan om ’n unieke, kosbare resepteboek saam te stel. Ons het jou hulp beslis nodig. Of dit nou jou ouma se melktertresep, jou tannie se bobaas-pannekoek of jou oupa se Karoo-staanrib is, ons wil graag van jou hoor. Blaai hierdie feestyd deur jou familie-resepteboeke en deel met ons die resepte wat jou na aan die hart lê. Skryf in en staan die kans om dié handsak los te slaan. (Foto: verskaf) Dié resepte sal deur die loop van 2023 in Maroela Media se kombuis gemaak word, gekeur word deur ’n paneel beoordelaars en in ’n spesiale resepteboek saamgevat word. Jy staan nie net die kans om deel te vorm van Maroela Media se eie resepteboek nie, ’n leser staan die kans om ’n duursame leerhandsak ter waarde van R1 900 te wen. Vul die vorm onderaan die teks in om jou resep en familieverhaal met Maroela Media te deel. Gebruik die “Wenke vir die skryf van resepte” (onderaan) as riglyn vir jou inskrywing.